b'\n_START_ARTICLE_\nAlternatyvioji medicina\n_START_PARAGRAPH_\nAlternatyvioji ir papildan\xc4\x8dioji medicina (komplementarin\xc4\x97 ir netradicin\xc4\x97) \xe2\x80\x93 \xc5\xa1ie terminai naudojami \xc4\xafvairi\xc5\xb3 gydymo praktik\xc5\xb3, neparemt\xc5\xb3 \xc5\xa1alies tradicijomis ar neintegruot\xc5\xb3 \xc4\xaf dominuojan\xc4\x8di\xc4\x85 sveikatos prie\xc5\xbei\xc5\xabros sistem\xc4\x85, apib\xc5\xabdinimui. Pvz., akupunkt\xc5\xabra yra tradicin\xc4\x97s Kin\xc5\xb3 medicinos dalis, ta\xc4\x8diau daugelyje Europos \xc5\xa1ali\xc5\xb3 ji laikoma alternatyvi\xc4\x85ja medicina, kadangi n\xc4\x97ra \xc5\xa1alies sveikatos prie\xc5\xbei\xc5\xabros tradicijos dalis.  Tradicin\xc4\x97 kin\xc5\xb3 medicina bei tradicin\xc4\x97 Indijos medicina - Ajurveda \xc5\xa1iuo metu populiar\xc4\x97ja ir Vakar\xc5\xb3 pasaulyje kaip alternatyvios medicinos atmainos.\n_START_SECTION_\nIstorija\n_START_PARAGRAPH_\nIki 1850 m. egzistavusi medicina nelabai gali b\xc5\xabti vadinama moksline, kadangi tuo metu prakti\xc5\xa1kai neegzistavo medicinos teorij\xc5\xb3, kurios b\xc5\xabt\xc5\xb3 i\xc5\xa1laikiusios mokslini\xc5\xb3 teorij\xc5\xb3 status\xc4\x85 iki dabar ir pagal kurias b\xc5\xabt\xc5\xb3 buv\xc4\x99 sukurti gydymo metodai. Tuo metu naudoti metodai buvo sen\xc5\xb3j\xc5\xb3 laik\xc5\xb3 tradicin\xc4\x97s medicinos ar atskir\xc5\xb3 gydytoj\xc5\xb3 pasi\xc5\xablyti, bet moksli\xc5\xa1kai nepagr\xc4\xafsti metodai. Buvo gydomi chirurgi\xc5\xa1kai, \xc5\xbeolel\xc4\x97mis ir kitais biologin\xc4\x97s kilm\xc4\x97s preparatais, vandens terapija, akupunkt\xc5\xabra, badavimu ir kraujo nuleidimu. _NEWLINE_\xc5\xa0iandien alternatyviosios medicinos terminas vartojamas kalbant apie gydymo b\xc5\xabdus, nesiremian\xc4\x8dius moksline medicina, \xc4\xafsigal\xc4\x97jusia po 1850-\xc5\xb3j\xc5\xb3. Alternatyviojo gydymo b\xc5\xabdai - tai homeopatija, akupunkt\xc5\xabra, vandens terapija, fitoterapija, refleksoterapija ir t. t. Kai kurie \xc5\xbemon\xc4\x97s gydosi vien alternatyviais b\xc5\xabdais, o kiti naudoja juos kaip \xc5\xa1alutin\xc4\x99 moderniosios terapijos priemon\xc4\x99. Kai kas mano, kad nema\xc5\xbea alternatyvi\xc5\xb3j\xc5\xb3 gydymo b\xc5\xabd\xc5\xb3 yra ypa\xc4\x8d efektyv\xc5\xabs, daug \xc5\xbemoni\xc5\xb3 jais pasitiki, ta\xc4\x8diau, ar \xc5\xa1ie b\xc5\xabdai i\xc5\xa1 tikr\xc5\xb3j\xc5\xb3 tokie veiksmingi, n\xc4\x97ra \xc4\xafrodyta.\n_START_SECTION_\nAkupunkt\xc5\xabra\n_START_PARAGRAPH_\nAkupunkt\xc5\xabra, senovin\xc4\x97 gydymo technika, atsiradusi Kinijoje, pastaruosius dvide\xc5\xa1imt met\xc5\xb3 vis labiau populiar\xc4\x97ja Vakaruose. Tai gydymas plonomis, steriliomis adatomis, kurios susmeigiamos \xc4\xaf tam tikrus k\xc5\xabno ta\xc5\xa1kus, idant gyvyb\xc4\x97s energija, vadinamoji \xc4\x8ci, gal\xc4\x97t\xc5\xb3 laisvai tek\xc4\x97ti k\xc5\xabnu. Kinijoje akupunkt\xc5\xabra naudojama \xc5\xa1imtme\xc4\x8dius kaip s\xc4\x97kminga \xc4\xafvairi\xc5\xb3 negali\xc5\xb3 gydymo priemon\xc4\x97. Vakaruose tik neseniai prad\xc4\x97ta suprasti, kad j\xc4\x85 galima pritaikyti gydant daugel\xc4\xaf lig\xc5\xb3. Akupunkt\xc5\xabra padeda su\xc5\xa1velninti skausm\xc4\x85, nuovarg\xc4\xaf, nemig\xc4\x85, raumen\xc5\xb3 ir s\xc4\x85nari\xc5\xb3 g\xc4\x97lim\xc4\x85. 1998 metais Nacionalinis sveikatos institutas akupunkt\xc5\xabr\xc4\x85 pripa\xc5\xbeino kaip veiksming\xc4\x85 chemoterapijos sukelto pykinimo ir v\xc4\x97mimo gydymo priemon\xc4\x99. Akupunkt\xc5\xabra yra puikus b\xc5\xabdas ribot\xc4\x85 organizmo energijos kiek\xc4\xaf pa skirstyti po vis\xc4\x85 k\xc5\xabn\xc4\x85 ir tuo b\xc5\xabdu paskatinti sveikimo proces\xc4\x85 bei pagerinti bendr\xc4\x85 ligonio savijaut\xc4\x85._NEWLINE_Kinai susidom\xc4\x97jo akupunkt\xc5\xabra, kai pasteb\xc4\x97jo, kad str\xc4\x97l\xc4\x97mis su\xc5\xbeeisti kariai kartais i\xc5\xa1gydavo nuo \xc4\xafsisen\xc4\x97jusi\xc5\xb3 lig\xc5\xb3. Akupunkt\xc5\xabros veikimas i\xc5\xa1 mokslo pozicij\xc5\xb3 ai\xc5\xa1kinamas irgi refleks\xc5\xb3 po\xc5\xbei\xc5\xabriu - \xc4\xafved\xc5\xbeant akupunkt\xc5\xabroje naudojamas adatas su\xc5\xbeadinami tam tikrai nervai, kuriais sklindantis su\xc5\xbeadinimas (slopinimas) paveikia gydomus organus. Tradicinis ai\xc5\xa1kinimas - smeigiant adatas \xc4\xaf akupunkt\xc5\xabrinius ta\xc5\xa1kus tikimasi atstatyti pusiausvyr\xc4\x85 tarp tamsos ir \xc5\xa1viesos j\xc4\x97g\xc5\xb3 (In ir Jang) ligonio k\xc5\xabne.\n_START_SECTION_\nRefleksoterapija\n_START_PARAGRAPH_\nManoma, kad refleksoterapija kartu su akupunkt\xc5\xabra atsirado Kinijoje. Ji buvo gerai \xc5\xbeinoma ir Kenijoje bei daugelyje Amerikos ind\xc4\x97n\xc5\xb3 gen\xc4\x8di\xc5\xb3. Refleksoterapija yra pagr\xc4\xafsta vidaus organ\xc5\xb3 ry\xc5\xa1iu su tam tikrais p\xc4\x97dos ta\xc5\xa1kais. Refleksoterapijos \xc5\xa1alininkai teigia, kad kvalifikuotas terapeutas, masa\xc5\xbeuodamas atitinkam\xc4\x85 p\xc4\x97dos viet\xc4\x85, susijusi\xc4\x85 su tam tikra k\xc5\xabno dalimi, gali su\xc5\xa1velninti ligos simptomus. Refleksoterapija padeda \xc4\xafvairaus am\xc5\xbeiaus \xc5\xbemon\xc4\x97ms: \xc5\xa1velniai masa\xc5\xbeuojami k\xc5\xabdikiai ir vaikai grei\xc4\x8diau pasveiksta, o pagyvenusiems \xc5\xbemon\xc4\x97ms reikia keli\xc5\xb3 gydymo kurs\xc5\xb3.\n_START_SECTION_\nGydymas rankomis\n_START_PARAGRAPH_\nGydymas rankomis - tai kai kuri\xc5\xb3 senov\xc4\x97s gydymo praktik\xc5\xb3 derinys su \xc5\xa1iuolaikin\xc4\x97je fizikoje bei neurochemijoje \xc5\xbeinomomis energijos perdavimo teorijomis. \xc5\xa0iuolaikin\xc4\xaf gydymo rankomis metod\xc4\x85 suk\xc5\xabr\xc4\x97 Dolores Krieger, Niujorko universiteto slaugos d\xc4\x97stytoja. \xc5\xa0io gydymo sesijos metu gydytojas stebi pacient\xc4\x85, \xc4\xafvertina jo k\xc5\xabno energijos disbalans\xc4\x85 ir tada subalansuoja jo energin\xc4\xaf lauk\xc4\x85. Tai gydytojas daro ved\xc5\xbeiodamas rankas vir\xc5\xa1 viso paciento k\xc5\xabno, pak\xc4\x97l\xc4\x99s jas per du - \xc5\xa1e\xc5\xa1is colius. Viena sesija paprastai trunka nuo dvide\xc5\xa1imties iki trisde\xc5\xa1imties minu\xc4\x8di\xc5\xb3, o jos pabaigoje gydantysis perduoda ligoniui dal\xc4\xaf savo energijos, kuri skatina \xc4\xafvairiapus\xc4\xaf sveikim\xc4\x85.\n_START_SECTION_\nReiki terapija\n_START_PARAGRAPH_\nReiki yra senovin\xc4\x97 gydymo technika, kuri paplito Japonijoje XIX am\xc5\xbeiuje. Reiki gydymas - tai k\xc5\xabno vidin\xc4\x97s gydomosios energijos su\xc5\xbeadinimas prisilietimu, ta\xc4\x8diau tai n\xc4\x97ra paprasta fiziologin\xc4\x97 proced\xc5\xabra. Tai veikiau dvasinis metodas, kurio efektyvumas pagr\xc4\xafstas meile ir vidine i\xc5\xa1mintimi, o ne klinikine diagnostika ir gydymu. Reiki meistrai \xc5\xa1io metodo i\xc5\xa1moksta i\xc5\xa1 savo mokytoj\xc5\xb3 ir netrukus patys ima mokyti kitus. Nors gydymo sesijos gali trukti valand\xc4\x85 ir daugiau, Reiki n\xc4\x97ra sud\xc4\x97tinga ar ezoterin\xc4\x97 terapija. Jos nesunku i\xc5\xa1mokti ir j\xc4\x85 savaranki\xc5\xa1kai naudoja daugelis ligoni\xc5\xb3, tuo \xc5\xa1is gydymo metodas yra patrauklus.\n_START_SECTION_\nMasa\xc5\xbeas\n_START_PARAGRAPH_\nYra nustatyta, kad masa\xc5\xbeas skatina nat\xc5\xabrali\xc5\xb3 skausmo slopikli\xc5\xb3, arba endorfin\xc5\xb3, i\xc5\xa1siskyrim\xc4\x85, aktyvina imunin\xc4\x99 organizmo funkcij\xc4\x85 ir pagerina organ\xc5\xb3 apr\xc5\xabpinim\xc4\x85 krauju. Ta\xc4\x8diau galb\xc5\xabt dar didesn\xc4\x97 yra emocin\xc4\x97 masa\xc5\xbeo nauda. Daugeliui pacient\xc5\xb3 r\xc5\xabpestingas ir atidus prityrusio masa\xc5\xbeuotojo prisilietimas gali nuslopinti k\xc5\xabno skausmus bei nuraminti.\n_START_SECTION_\nJoga\n_START_PARAGRAPH_\nJoga daro stebuklus ir \xc5\xbemogaus dvasioje, ir jo k\xc5\xabne. Nors nuo seno joga mums asocijuojasi su sud\xc4\x97tingomis bei sunkiai atliekamomis pozomis, i\xc5\xa1 ties\xc5\xb3 tai yra \xc5\xa1velnus metodas, padedantis pa\xc5\xbeinti save ir susieti \xc4\xaf vien\xc4\x85 visum\xc4\x85 fizinius, protinius, emocinius ir dvasinius b\xc5\xabties matmenis. Pats \xc5\xbeodis joga sanskrite rei\xc5\xa1kia vienyb\xc4\x99. U\xc5\xbesimin\xc4\x97ti joga gali kiekvienas ir beveik visada, netgi gul\xc4\x97damas lovoje, s\xc4\x97d\xc4\x97damas k\xc4\x97d\xc4\x97je ar va\xc5\xbeiuodamas automobiliu. Papras\xc4\x8diausi pratimai nevargina k\xc5\xabno, ta\xc4\x8diau \xc4\xaftempia ir tonizuoja raumenis bei s\xc4\x85narius, suteikia daugiau energijos ir dvasin\xc4\x97s ramyb\xc4\x97s, gerina kv\xc4\x97pavim\xc4\x85 bei skatina gilesn\xc4\xaf sav\xc4\x99s pa\xc5\xbeinim\xc4\x85. Daugelis ligoni\xc5\xb3 po jogos pratyb\xc5\xb3 jau\xc4\x8diasi atgij\xc4\x99 ir atjaun\xc4\x97j\xc4\x99. Be to, visi\xc5\xa1kai pagr\xc4\xafstai manoma, kad joga stimuliuoja daugel\xc4\xaf fiziologini\xc5\xb3 k\xc5\xabno proces\xc5\xb3: imunin\xc4\x97s sistemos veikl\xc4\x85, vir\xc5\xa1kinim\xc4\x85, kraujo apytak\xc4\x85, mieg\xc4\x85.\n_START_SECTION_\nKineziterapija\n_START_PARAGRAPH_\nKineziterapija (gr. kinesis \'judesys\' + therapia \'gydymas\') \xe2\x80\x93 tai gydymas judesiu ir fiziniais veiksniais. \xc4\x8cia pagrindinis gydomasis veiksnys \xe2\x80\x93 judesys. Judesys yra fizini\xc5\xb3 veiksni\xc5\xb3 visumos dalis (nat\xc5\xabrali biologin\xc4\x97 organizmo funkcija) svarbus kompleksin\xc4\x97s fizin\xc4\x97s medicinos ir reabilitacijos elementas. Judesio energija mechanoreceptoriuose yra akumuliuojama ir transformuojama \xc4\xaf nervinius impulsus, kurie su\xc5\xbeadina organizmo atsakom\xc4\x85j\xc4\x85 reakcij\xc4\x85. Fiziniai pratimai \xe2\x80\x93 organizuota ir specialiai taikoma nat\xc5\xabralaus judesio i\xc5\xa1rai\xc5\xa1ka, kompleksi\xc5\xa1kai veikianti biologinius, biocheminius organizmo procesus, kurie sukuria teigiamus funkcinius \xe2\x80\x93 strukt\xc5\xabrinius organizmo poky\xc4\x8dius: aktyv\xc4\x97ja, normalizuojasi energetiniai med\xc5\xbeiag\xc5\xb3 apykaitos procesai, did\xc4\x97ja organizmo sistem\xc5\xb3 funkcin\xc4\x97s galimyb\xc4\x97s, tobul\xc4\x97ja adaptacijos mechanizmai, ger\xc4\x97ja imunobiologiniai ypatumai. Jud\xc4\x97jimo funkcija yra fiziologinis organizmo augimo, vystymosi ir formavimosi stimuliatorius. Sistemingai mank\xc5\xa1tinantis galima paveikti ir atstatyti organizmo reaktyvum\xc4\x85, tam tikras funkcines sistemas ir organus, pa\xc5\xbeeistus patologinio proceso, kartu ir ligos eig\xc4\x85. Reguliari fizin\xc4\x97 veikla gerina vis\xc5\xb3 organ\xc5\xb3 ir sistem\xc5\xb3 funkcij\xc4\x85, padeda organizmui adaptuotis prie didesni\xc5\xb3 fizini\xc5\xb3 kr\xc5\xabvi\xc5\xb3.\n_START_SECTION_\nAromaterapija\n_START_PARAGRAPH_\nAromaterapija. Daug am\xc5\xbei\xc5\xb3 \xc4\xafvairios pasaulio religin\xc4\x97s tradicijos pripa\xc5\xbe\xc4\xafsta, kad kvapai yra svarbus veiksnys, kuris padeda \xc5\xbemon\xc4\x97ms geriau suvokti save. \xc5\xa0tai smilkalai yra svarbus krik\xc5\xa1\xc4\x8dioni\xc5\xb3, budist\xc5\xb3, hinduist\xc5\xb3 ir kit\xc5\xb3 religij\xc5\xb3 sek\xc4\x97j\xc5\xb3 apeig\xc5\xb3 atributas. Gydom\xc4\x85j\xc4\xaf kvap\xc5\xb3 poveik\xc4\xaf neseniai prad\xc4\x97jo tyrin\xc4\x97ti ir mokslas. Fiziologi\xc5\xa1kai \xc5\xbemogaus sugeb\xc4\x97jim\xc4\x85 u\xc5\xbeuosti kvapus galima b\xc5\xabt\xc5\xb3 apib\xc5\xabdinti kaip nosyje esan\xc4\x8di\xc5\xb3 uosl\xc4\x97s receptori\xc5\xb3 tiesiogin\xc4\xaf ry\xc5\xa1\xc4\xaf su hipotaliamu, reguliuojan\xc4\x8diu vegetacines organizmo funkcijas, taip pat emocijas. Kvapiosios med\xc5\xbeiagos padeda \xc5\xbemogui geriau suvokti save, skatina jo vidini\xc5\xb3 gydom\xc5\xb3j\xc5\xb3 mechanizm\xc5\xb3 veikl\xc4\x85. Yra daug \xc4\xafvairi\xc5\xb3 kvapi\xc5\xb3j\xc5\xb3 aliej\xc5\xb3 ir smilkal\xc5\xb3. Ypa\xc4\x8d padeda atsipalaiduoti ir nusiraminti sandalmed\xc5\xbeio, levandos ir pa\xc4\x8dul\xc4\x97s kvapai.\n_START_SECTION_\nGydymas vaista\xc5\xbeol\xc4\x97mis\n_START_PARAGRAPH_\nVaistiniais augalais gydyta jau prie\xc5\xa1 t\xc5\xabkstan\xc4\x8dius met\xc5\xb3 ir tebegydoma iki \xc5\xa1iol. Vaista\xc5\xbeol\xc4\x97s teb\xc4\x97ra pagrindinis vaistas daugelyje neturting\xc5\xb3 \xc5\xa1ali\xc5\xb3. Gydymas vaista\xc5\xbeol\xc4\x97mis (kuri\xc5\xb3 veikimas ir nekenksmingumas \xc4\xafrodytas eksperimentais) yra mokslin\xc4\x97s medicinos dalis.  Vaista\xc5\xbeol\xc4\x97s ir vaista\xc5\xbeoli\xc5\xb3 mi\xc5\xa1iniai da\xc5\xbeniausiai vartojami turint konkret\xc5\xb3 gydymo tiksl\xc4\x85. Vaista\xc5\xbeol\xc4\x97mis paprastai gydomi \xc4\xafvair\xc5\xabs \xc5\xabm\xc5\xabs ir chroni\xc5\xa1ki susirgimai, pradedant galvos skausmais ir baigiant v\xc4\x97lyvosiomis v\xc4\x97\xc5\xbeio stadijomis. Daugelis \xc5\xbemoni\xc5\xb3 vaista\xc5\xbeol\xc4\x97mis labai \xc5\xbeavisi tod\xc4\x97l, kad jos yra \xe2\x80\x9enat\xc5\xabralus" produktas, o ne susintetintos laboratorijose chemin\xc4\x97s med\xc5\xbeiagos. Daugelio \xc5\xbemoni\xc5\xb3 supratimu, \xe2\x80\x9enat\xc5\xabralus" rei\xc5\xa1kia \xe2\x80\x9egeras, nepavojingas, netoksi\xc5\xa1kas". Did\xc5\xbeioji dalis vaista\xc5\xbeoli\xc5\xb3 i\xc5\xa1 ties\xc5\xb3 saugios ir nesukelia \xc5\xa1alutini\xc5\xb3 poveiki\xc5\xb3. Ta\xc4\x8diau bet kokia med\xc5\xbeiaga, netgi vanduo, kai kuriems ligoniams tam tikromis s\xc4\x85lygomis gali b\xc5\xabti pavojinga. Da\xc5\xbenai tradicin\xc4\x97 chemoterapija kritikuojama d\xc4\x97l toksi\xc5\xa1kumo, ypa\xc4\x8d toki\xc4\x85 kritik\xc4\x85 m\xc4\x97gsta gydymosi nat\xc5\xabraliomis priemon\xc4\x97mis entuziastai, ta\xc4\x8diau daugelis \xc5\xbemoni\xc5\xb3 ne\xc5\xbeino, jog kai kurie vaistai taip pat pagaminti i\xc5\xa1 augal\xc5\xb3. Taip pat jie ne\xc5\xbeino, jog kai kurie augalai turi labai stipr\xc5\xb3 poveik\xc4\xaf, tod\xc4\x97l j\xc5\xb3 vartoti beatodairi\xc5\xa1kai negalima. Dauguma vaista\xc5\xbeoli\xc5\xb3 n\xc4\x97ra patikrintos pagal vakarieti\xc5\xa1kus mokslo standartus.\n_START_SECTION_\nHomeopatija\n_START_PARAGRAPH_\nHomeopatija yra gydymo sistema, kuri\xc4\x85 XVIII am\xc5\xbeiuje suk\xc5\xabr\xc4\x97 vokie\xc4\x8di\xc5\xb3 gydytojas Samuelis Hahnemannas. Ji pla\xc4\x8diai pripa\xc5\xbeinta Europoje, o pastaraisiais metais plinta ir Jungtin\xc4\x97se Valstijose. Homeopatinis gydymas remiasi principu, kad liga kiekvien\xc4\x85 \xc5\xbemog\xc5\xb3 veikia specifi\xc5\xa1kai ir kad \xe2\x80\x9epana\xc5\xa1us gydo pana\xc5\xa1\xc5\xb3". Homeopatiniai vaistai yra gaminami i\xc5\xa1 labai ma\xc5\xbeo kiekio med\xc5\xbeiagos, kurios didesni kiekiai kaip tik sukelt\xc5\xb3 t\xc4\x85 lig\xc4\x85, nuo kurios pacientas gydomas. Pana\xc5\xa1iai kuriamos vakcinos. Ta\xc4\x8diau homeopatin\xc4\x97s med\xc5\xbeiagos skied\xc5\xbeiamos grynu vandeniu arba alkoholiu tol, kol j\xc5\xb3 beveik nelieka. Tai yra kitas homeopatinio gydymo principas: \xe2\x80\x9ekuo daugiau praskied\xc5\xbeiama gydomoji med\xc5\xbeiaga, tuo ji veiksmingesn\xc4\x97". Vaistus homeopatas i\xc5\xa1ra\xc5\xa1o po i\xc5\xa1samaus pokalbio su pacientu, o gydymo procesas yra labai specifinis kiekvienam \xc5\xbemogui. Nors mokslas tiksliai nenustat\xc4\x97, kaip veikia homeopatinio gydymo mechanizmas, daugelis pacient\xc5\xb3 teigia, kad gydymas jiems pad\xc4\x97jo.\n_START_SECTION_\nGydymas d\xc4\x97l\xc4\x97mis\n_START_PARAGRAPH_\nD\xc4\x97les \xc5\xbemon\xc4\x97s naudojo gydymui nuo neatmenam\xc5\xb3 laik\xc5\xb3. Garsus praeities gydytojas Avicena savo darbuose apra\xc5\xa1\xc4\x97, kaip ir kada galima naudoti d\xc4\x97les gydymui. Ypa\xc4\x8d  pla\xc4\x8diai visame pasaulyje d\xc4\x97l\xc4\x97s buvo naudojamos XVII - XVIII am\xc5\xbeiuje. \xc5\xa0iandien mokslininkai d\xc4\x97li\xc5\xb3 seili\xc5\xb3  liaukose yra aptik\xc4\x99 apie 100 \xc4\xafvairiausi\xc5\xb3 med\xc5\xbeiag\xc5\xb3, kuri\xc5\xb3 poveikis \xc5\xbemogui dar tiriamas. \xc5\xa0iuo metu 35 pasaulio klinikose kartu su medikamentais taikomas ir gydymas medicinin\xc4\x97mis d\xc4\x97l\xc4\x97mis. \xc5\xa0is metodas yra mokslin\xc4\x97s medicinos dalis, ta\xc4\x8diau d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3 (d\xc4\x97li\xc5\xb3 stygius, aseptikos u\xc5\xbetikrinimo problemos, galimi \xc5\xa1alutiniai poveikiai) retai naudojamas. Vietoj d\xc4\x97li\xc5\xb3 paprastai naudojami t\xc4\x85 pat\xc4\xaf poveik\xc4\xaf sukeliantys preparatai.'